La cadira avorrida

Imatge 2:

Una cadira pot ser de diferents mides, tipus, materials, colors: gran, petita, amb rodes, amb potes, de fusta, de plàstic, de pell, d’alumini, de colors foscos, marró, gris, negre... però les més boniques són les de colors vius, verdes, vermelles, blaves... Una cadira sol tenir un respatller, una base i quatre potes. Es pot transportar molt fàcilment. En una cadira, s’hi pot seure de diferents maneres; la correcta és asseure’s a la base, però també s’hi pot posar d’esquena, ens podem asseure al respatller o ens hi podem posar de costat. Les cadires són pràcticament a tots els llocs, en una perruqueria, al dentista, a l’oficina, al restaurant, als espectacles, a l’escola, a la feina, en una terrassa, fins i tot en podem trobar a la piscina... Què podem fer amb una cadira? Hi podem seure per: menjar, fer deures, descansar... Hi podem fer dansa contemporània. També hi podem pujar de peus: en una festa, per arribar als llocs alts (com ara els armaris, per canviar una bombeta, per treure la pols...). S’hi pot explicar una història com la que ve a continuació: la cadira avorrida.

Tot va començar quan una cadira que estava trista, avorrida, tancada en un lloc fosc, ple d’andròmines, pots vells, taules i taulells plens de pols, que mai els feia servir ningú, de cop i volta, la van agafar d’aquell lloc, la van netejar, la van pintar i la van col·locar al mig d’un escenari. Ella pensà: “Però, què passa? On em porten? Per què m’agafen a mi i no als altres? Perquè necessiten una cadira i no una altra andròmina? Em duran a un altre lloc i em deixaran sola?” Estava equivocada, la necessitaven per fer un gran espectacle, on participava molta gent i ella era imprescindible. A dalt de l’escenari, hi havia un guitarrista que li posava el peu al damunt i tocava la guitarra, una ballarina que l’agafava per ballar, un humorista que s’hi asseia i s’aixecava per explicar acudits, un noi que feia equilibris amb ella, un mag que la feia desaparèixer, i molts més. Durant molt de temps, cada dia es repetia el mateix, ella al mig de l’escenari, els artistes fent les seves actuacions i els directors ajudant-los a millorar; tots plegats s’ho passaven d’allò més bé. Però, un dia, va veure que entrava molta gent i s’asseia a les butaques del seu davant; ella estava molt neguitosa. Sortiria tot bé? Estaven preparats? Havien assajat prou? Potser era el moment de tornar en aquell lloc fosc i brut on la seva única companyia eren les andròmines velles... Però no podia defraudar als nous companys, llavors va decidir que ho faria per ells, els que l’havien elegit a ella i no a una altra, pels seus amics. Els animaria, els donaria suport, s’ho mereixen, havien passat moltes hores plegats.

La cadira es va tranquil·litzar i van començar l’actuació, es van obrir les cortines i el públic va aplaudir. Quan feia una estona que la representació havia començat, ella estava gaudint d’aquell moment, igual que ho feia el públic i els actors. No volia que aquella situació acabés. Però com podeu imaginar-vos, es va acabar. Tothom es va aixecar i van aplaudir com no ho havien fet mai. La cadira no podia creure el que havia viscut, havia estat el millor moment de la seva vida. En aquell moment, la cadira tenia molts dubtes: “Què passarà ara? Hauré de tornar a aquell lloc on havia estat tan avorrida? O em deixaran al mig d’aquest escenari? Algú vindrà a recollir-me?” Però no va ser així, aquell espectacle havia tingut tant d’èxit, que es va repetir un munt de vegades i, des d’aquell moment, va participar en cada funció que feien, i quan s’acabava, se l’enduien al lloc on s’allotjaven, ja fos a casa o en un hotel.

Des d’aquell dia, la cadira no va estar més avorrida, en un lloc fosc, on els seus únics companys eren unes andròmines.